Banni ba kopa gore motse o tlhabololwe
 Banni ba Letlhakane ga ba kgotsofalele ditlhabololo tse di setseng di dirilwe mo motseng wa bone ba re di saletse kwa morago. E ne ya re fa a bua mo phuthegong e e neng e biditswe ke modulasetilo wa khansele . Monni, Rre Keikemetse Shakao ne a re Letlhakane ke motse o o dikaganyeditsweng ke meepo fela e le mene ka palo, kajalo go ka bo go setse go na le “lerothodinyana la dithabololo.” Monni yo mongwe, Rre Otsile Mmatlakgomo le ene o ne asupa gore puso e ba neetse mokwatla, a re sengwe le sengwe mo motseng o se aswafala, go tlhokana gore di ntshafadiwe. O ne a tswelela a re go thata gore bakgone go bona dithuso tse ba di tlhokang ka gore le bone badirela puso ga ba keba nna teng kwa diofising tsa bone. Rre Motshwariemang Matseka ele mokwaledi mogolo wa khansele o ne a tshwaela mo go se se neng se buiwa ke banni ba motse a re gore ba bo ba tsaya nako e ntsi ba seyo mo diosifising kegone gore ba a bo ba ile kwa bagolwaneng kwa Serowe go isa maikuelo a banni bamotse. O ne a tswelela a ba supegetsa gore moepo wa Debswana o ntsha P4 million ngwaga le ngwaga o neela kgaolo e, mme madi a teng ba a dirisa tse di farologanyeng di akaretsa go agela bana basekole matlwana a borutelo le tse dingwe fela jalo ka gore puso e le nosi ga ekgone. A re wa Karowe moepo one ke one o itlamileng go tlhabolola matlhabelo.Modulasetilo wa khansele ya Legare Rre Peter Williams o ne a ba tsibosa gore lefatshe la Botswana let samaisa meepo ka tsela e e farologanyeng le ya mafatshe a sele ka jalo ga akake a bua thata ka diabe tsa meepo, fela jaaka ba itse gore teemane ya Botswana keya batho botlhe. O ne a ba kgothatsa a re ditlamelo di a goroga ka bonya ka bonya mme ba se fele pelo ka gore dilo di tsaya nako go diragala. 